“Ǎ mɔ̂n mod, kɔ́bɔ́gɔ ai bɔ́n yā áyɔŋ dóe. Wayi bɔ́ kad nâ: éyɔŋ mǎyī nâ malóm ókəŋ bítá á ńnam ziŋ, bǒd yā ǹnam tē bákad nɔ̌ŋ mod ḿbɔ́g á zāŋ dzābán, bə́ tə́lé nye ǹnɔ́ni; 3ǹnyie anə́ ā yén ánə̄ ókəŋ bítá wázū á ńnam, a lɔ́ŋɔ́ tɔ́ŋ nə́ á bɔ ǹnam ayəmə́. 4Ngə́ mod a wóg kíŋ, hədá təge bísi, okəŋ bítá ó kə̄ sɔ̄, ó wé nyē, məkǐ mə́ mod tě mâyi yón á ńlō wōē nyémēn. 5Amú á ngāwóg anə́ tɔ́ŋ yālɔ́ŋ, hədá təge bísi: məkǐ móé mâyi nyé yón á ńlō. Hədá é mod nyé ā wóg áyəmə́ a būí fəg, a nyii enyiŋ dzíé. 6Hədá, ngə́ ǹnɔ́ni a yén anə́ ókəŋ bítá wázu, təge lɔ́ŋ tɔ́ŋ, ǹnam təge bí áyəmə́, okəŋ bítá ó kə̄ sɔ́, ó wé mod ḿbɔ́g, mod tě a yi wú, bidzo ai nyémēn, hədá ǹnɔ́ni énye mǎyi sílī ndɔ́ŋ yǎ məkǐ móé. 7Ńdɔ̄ ḿfág wóe, ǎ mɔ̂n mod, ma mə ngátə́le wa ǹnɔ́ni ású ndá Īsraɛ̂l, éyɔŋ wǎyi wóg ébūg é kwí ma ânyú, wayi bɔ́ bɔ áyəmə́ ású dáma. 8Ngə́ mə́ dzó ai m̀bə̂ mod nâ: "Ǎ ḿbə̂ mod wayi wú təge səlan", hədá wa, o təge kɔ́bɔ̄ nə́ ó və m̀bə̂ mod ayə́mə́ naa á dzōge m̀bə̂ enyiŋ woé, m̀bə̂ mod nyé a yi fɔ́ɔ́ wū, bidzo ai nyémēn, hədá wǎ mə mǎyi sílī ndɔ́ŋ yǎ məkǐ móé. 9Hədá hḿ ngə́ ó kād ḿbə̂ mod nâ á dzōge m̀bə̂ enyiŋ woé, á və̄ŋán, hədá nyé təge vəŋan, a yi wú, bidzo ai nyémēn, hədá wa ó nyǐ ényiŋ dzóe. 10Ḿfág wóe, ǎ mɔ̂n mod, kadá ndá Īsraɛ̂l nâ: Myǎkɔ́bɔ̄ ábǒg ásə̄ nâ: "Bəbə̂ bə́ mam báán ai míńsə́m myáán byâdid bíā á nyɔ́l, asú tē byǎman boe, éyə bǐ nə́ dzǎm nyiŋ yǎ ?” 11Kadá bɔ́ nâ: "Sɔŋ hə enyiŋ dzáma, Ǹtondôbə Zambá énye a kɔ́bɔ, mə sə́ kig miǹtag ai awú m̀bə̂ mod, mayi hə nâ m̀bə̂ mod á və̄ŋán á bə̄lə enyiŋ. Və̌ŋán, mǐ lum mvús á ḿbə̂ zěn wāān, awú á nə ai m̀fí dzé, ǎ ndá Īsraɛ̂l ?" 12Ḿfág wóe, ǎ mɔ̂n mod, kadá bɔ́n bə́ áyɔŋ dóē nâ: Sósōō mod ǎ yǐ kig nyé nyii ámǒs ńsə́m wóé, ábé ḿbə̂ mod dɔ̂ lâyǐ kig nyé kpee ámōs ā yi lúm ábē díé mvús. Sósōō mod á sə́ kig dzǎm nyiŋ ású sósōō wōē, ámǒs ńsə́m wōē.